Успјевши да избјегне заробљавање, Младен се вратио у Приједор, у коме је убрзо била формирана окупационо-квинслишка власт. Усташе су знале да је доктор Младен изузетно познат и поштован међу грађанима Приједора и околине, па га нису одмах ухапсиле, али су га одмах по повратку из рата ставиле под даноноћну присмотру. Да га не би ухапсили са осталим таоцима, уцијенили су га са 100.000 динара, које им је морао дати. Упркос томе, слобода није дуго трајала. Након напада на Совјетски Савез, 22. јуна 1941. године, отпочела су масовна хапшења — најприје свих за које се знало или сумњало да су чланови илегалне Комунистичке партије или њихови симпатизери. Заједно са групом приједорских комуниста, био је ухапшен и Младен. Њих око четрдесетак ухапшених било је смјештено у згради бивше Стручне школе — на спрату у једној омањој просторији су били смјештени Младен и гостионичар Бране Вујасиновић, а у другој већој просторији остали таоци.